Sebeze Bayithola Imali Yokubaphathisa Abaphila Ngokuthengisa
Besekuzinyanga eziyisikhombisa abaphila ngokuthengisa behleli ezindlini bengasebenzi ngesikhathi soshlelo lukahulumende olweCovid 19 Lockdown. Ekuqaliseni kweLockdown ngoMbimbitho, uhulumende wabathembisa ukuthi uzabancedisa ngemali yokuziphilisa
BULAWAYO — Abaphila ngokuthengisa koBulawayo sebeqalile ukuthola imali yokubaphathisa eyayithenjiswe nguhulumende ekuqaleni kohlelo lokuvala ilizwe ekumelaneni lokuvimba ukumemetheka kweCovid 19, olweLockdown. Kodwa bakhala ngokuthi imali le, isigugudekile kakhulu njalo ayiseneli ukubasiza ngenxa yokuwa kwesisindo kwemali yeZimbabwe nxa iqathaniswa ledola leMelika. UBathabile Masuku usethulela udaba lolu ngokugcweleyo. Besekuzinyanga eziyisikhombisa abaphila ngokuthengisa behleli ezindlini bengasebenzi ngesikhathi soshlelo lukahulumende olweCovid 19 Lockdown. Ekuqaliseni kweLockdown ngoMbimbitho, uhulumende wabathembisa ukuthi uzabancedisa ngemali yokuziphilisa, kodwa bebengayitholi inengi labakoBulawayo lize laqala ukuyithola ingoLwesibili. Umnunzana Mike Ndiweni umqondisi weBulawayo Traders and Vendors Association uthi lanxa besamukela ngenjabulo limali okudanisayo yikuthi ayisancedi kangako. “Siyafakaza ukuthi amalunga ethu aqalile ukuthola imali yecushioning fund izolo ntambama engange RTGS$600. Kuyinto eyamulekekayo kodwa ke lokhe sikhala ukuthi imali leyi incane, abantu bebedubeka bethwelenzima okutshengisela ukuthi imali le ayisoze idale umahluko ongakanani ngabe uhulumende uyakhuphula imali leyi ukuthi abantu bathole ukuphila njengoba bebengathengisi inyanga zonke lezi bephila kanzima uhulumende ngabe uyayikhangela imali leyi.” Umnunzana Mkhokheli Ndlovu Omunye wabaphila ngokuthengisa uthi bebekhangelele okungcono kulabakutholileyo. “Khona siyayibongela Imizamo yegovernment ukuthi izame ukucushion ama informal traders kodwa ke siyacela ukuthi ngabe bayazama ngoba i600 yona ngokwayo iyithengi lutho. Sikhangelele ukuthi igovernment iyasinika imali ezibambekayo ukwenzela ukuthi siboost ama business ngoba lathi sibe affected ngelockdown njengabonke abantu abakuformal sector, ngabe iyayenza eminye Imizamo ezayenza abantu bathole imali ebooster ama business.” Unkosikazi Madade Ndlovu olilunga le Bulawayo Vendors and Traders Association ugcizelela ukuba nempela sebeyitholile imali efakwe nguhulumende. “Siyabonga imali yecushioning fund Yama informal traders abanengi sesiyibonile ingene iyi600 RTGS khona siyabonga ukuthi at least esakuvukelayo sesikubonile ngoba savuka ekuseni sisiyalayina emhlanhlandlela. Imali ingenile i600 RTGS kodwa izancedani otherwise uncedo lwakhona asiluboni ngoba into ziyakhwela ziyadula kakhulu besesivele singasayikhangelelanga ngoba besesikhohliwe babethe iyafika ilockdown iqalisa. Akula muntu otshengisele ukujabula ukuthi imali isingenile kube yisimanga kithi.” Unkosikazi Melisa Sithole Omunye wabathengisayo uthi uhulumende ubemele enze ngcono kulalokhu. “Inyanga zonke lezi sihlezi ezindlini besikhangelele ukuthi uHulumende asinakekele kuhle njengalokhu ebesikubona kwamanye amazwe. Lokhu kithi ngathi yinhlamba ngendlela izinto ezikhwele ngayo ezitolo kanye lamanzi lamagetsi ngapha lendawo ezinye esasisebenzela kizo azisafani lakudala yonke into itshintshile” Imali le ibikwa incinyane kakhulu nxa kuqathaniswa lesilinganiso semali ebikwa lucwaningo lwabenhlanganiso ebona ngelungelo labathengi eyeConsumer Council of Zimbabwe-CCZ. UCwaningo lolu luveze ukuba imuli elabantu abayisithupha lufuna imali engaphezu kwenkulungwane ezingamatshumi amabili I ZWL $20 985. Imizamo yokuxhumana lomphathintambo okhangele ezabesifazana lamabhizimusi amancinyane, uNkosikazi Sithembiso Nyoni, yehlule ngoba ucingo lwakhe belungaphendulwa. Kodwa umphathintambo wezisebenzi lenhlalakahle kazulu, umnumzana Paul Mavima wazise iStudio 7 ukuthi uhulumende kaqali ukuphathisa abaphila ngokuthengisa njalo baphakathi kokuxoxisana lenhlanganiso ezimele amalungelo abo mayelana lokukhangelisisa imali abayitholiswayo.